Georges Ibrahim Abdallah

Georges Ibrahim Abdallah —— (Kobaiat, Libano, 1951eko apirilaren 2a) militante komunista bat da; kristau maronita, jatorriz. Europan arrazoi politikoengatik espetxean denbora gehien eman duen presoa da; eta, mundu osoan, Palestina-Israel gatazkari lotutako arrazoiengatik preso denbora gehien eman duena. 1984an atxilotu zutenetik, 41 urtez egon zen preso 2025eko uztailean, Frantziako Helegite Auzitegiaren aginduz aske geratu zen arte. Kartzelaldi luze horretan, harreman estua izan du, besteak beste, euskal preso politikoekin.

2025eko uztailaren 25ean aske geratu eta Libanora estraditatu zuten.

 Bizitza 
Libano iparraldeko errefuxiatuen eremu batean jaioa, Palestinaren Askapenerako Herri Frontean (PFLP, ingelesezko sigletan) militatzen hasi zen, eta 1978an Libanoko Frakzio Armatu Iraultzaileen (LARF) sorreran parte hartu zuen Ibrahim Abdallahk. 1984ko urriaren 25ean atxilotu zuten Lyonen (Frantzia), hasiera batean dokumentazio faltsua zeramala aitzakia hartuta. Gero, ordea, Parisen Mossadeko agente bat eta militar estatubatuar bat hiltzea leporatu, eta epaiketan bizi arteko zigorra ezarri, Estatu Batuek eta Israelek Frantziako Gobernuari egindako presioaren ondorioz. Behin lehenbiziko 15 urteak beteta, 1999az geroztik Abdallahk eskubidea du baldintzapeko askatasuna eskatzeko, eta libre egon liteke, beraz, baina hainbat aldiz ukatu diote aitzakiak jarriz, gehienbat damutu ez izana«Georges Ibrahim Abdallahek bihar beteko ditu 30 urte preso», Berria, 2014-10-24.

 Askatzearen aldeko kanpainak 
Ibrahim Abdallah Lannemezango espetxean dago preso. Bera askatzeko kanpaina bat baino gehiago egin dira, giza eskubideen aldeko hainbat elkartek deituta, Europan, Libanon nahiz Palestinan. 2014an, 30 urte preso bete zituenean, hamalau hautetsik —diputatu, senatari, alkate eta lurralde kontseilariak— gutun bat igorri zioten Frantziako presidente François Hollanderi, eskatuz presoa libre utz zezala eta Libanora itzultzen utz ziezaiola. 2024ko urrian, askatzeko hamaikagarren eskaera plazaratu dela, ezkerreko zenbait erakunde, Palestinaren aldeko talde eta giza eskubideen defentsarako elkarte antolatu ziren Abdallahri elkartasuna adierazteko. Hautetsi, artista, idazle, irakasle eta jurista talde batek presoaren heriotza zigor "zuria" salatu zuten manifestu batean, bizi arteko zigorrak presoak pixkanaka hiltzea dakarrela esanez. Hilabete geroago, 2024ko azaroan, Frantziako epaitegi batek Abdallah libre uzteko agindua eman zuen, baina Frantziako Terrorismoaren Aurkako Fiskaltzak helegitea jarri zuen. Azkenik, 2025eko uztailean Parisko helegite auzitegiaren ebazpenak Abdallah libre uzteko eta Libanora deportatzeko agindu zuen. Libanoko Beiruteko aireportura heldu eta ehunka lagun elkartu ziren han, militanteari harrera egiteko. Europako kartzela batean denbora gehien pasatu duen preso politikoa da.

 Erreferentziak 

 Kanpo estekak 
 BERRIAk 2014ko ekainean argitaratutako presoari eginiko elkarrizketa
 Fedayin, Georges Abdallahren borroka (dokumentala)
 Elkarrizketa Abdallahren abokatuarekin, ARGIA aldizkarian (2024-10-16)

Kategoria:Libanoko kristauak
Kategoria:Preso politikoak
Kategoria:Iraultzaileak